**PROGRAMI RAJONAL PËR DEMOKRACINË VENDORE NË BALLKANIN PERËNDIMOR (ReLOaD)**

**UDHËZUES PËR APLIKANTËT – ORGANIZATAT E SHOQËRISË CIVILE (OSHC-TË) NË KUADËR TË THIRRJES SË DYTË PUBLIKE PËR PROJEKT PROPOZIME NË PROGRAMIN RAJONAL PËR DEMOKRACINË VENDORE NË BALLKANIN PERËNDIMOR (ReLOaD)**

Qëllimi i këtij udhëzuesi është të ofrojë këshilla të qarta dhe koncize për të gjitha organizatat e shoqërisë civile (OSHC) të interesuara në procesin e dorëzimit të projekt -propozimeve në kuadër të Thirrjes së Dytë Publike për OSHC-të në 12 bashkitë partnere të Programit ReLOaD në Shqipëri: Durrës, Dibër, Shkodër, Lezhë, Elbasan, Korçë, Prrenjas, Përmet, Tropojë, Librazhd, Tiranë dhe Roskovec.

1. **ÇFARË ËSHTË PROGRAMI ReLOaD**

Qëllimi i përgjithshëm i programit ReLOaD është që të fuqizojë demokracitë pjesëmarrëse dhe procesin e integrimit në BE në Ballkanin Perëndimor, duke mbështetur shoqërinë civile që të jetë pjesë e proceseve të vendimmarrjes si dhe duke stimuluar dhe krijuar një mjedis ligjor dhe financiar inkurajues për të.

Bazuar në eksperiencën e thelluar nga zbatimi i projektit të mëparshëm në Bosnje dhe Hercegovinë, **Programi Rajonal mbi Demokracinë Vendore në Ballkanin Perëndimor (ReLOaD)** do të adresojë problematikat dhe sfidat në secilin prej vendeve pjesëmarrëse të Ballkanit Perëndimor: **Shqipëri, Bosnje dhe Hercegovine, Kosovë[[1]](#footnote-0), ish-Republikën Jugosllave të Maqedonisë, Mal të Zi, dhe Serbi.**

Qëllimi specifik i këtij programi është fuqizimi i bashkëpunimit midis qeverive lokale/bashkive dhe shoqërisë civile në Ballkanin Perëndimor, duke inkurajuar zbatimin e modelit të suksesshëm të realizuar në Bosnje dhe Hercegovine lidhur me financimin e organizatave të shoqërisë civile (OSHC) nga buxheti i bashkive në përputhje me prioritetet vendore. Programi synon që të sigurohet një qasje e qëndrueshme dhe transparente, e orientuar drejt zhvillimit dhe bazuar në projekte për financimin e OShC-ve nga buxhetet e bashkive. Programi do të ndihmojë në krijimin dhe fuqizimin e mekanizmave për monitorimin e aktiviteteve dhe rezultateve të projekteve të zbatuara nga OShC-të.

Programi ReLOaD do të promovojë sinergji ndërmjet njësive të pushtetit lokal dhe OShC-ve duke kontribuar në rritjen e cilësisë së jetesës së qytetarëve në rreth 50 njësi të pushtetit lokal në gjithë Ballkanin Perëndimor, gjatë kohëzgjatjes 36 mujore, të cilat priten të përfshihen dhe të kenë përfitime direkt në procese vendimmarrëse, gjithëpërfshirëse dhe transparente.

Nëpërmjet programit ReLOaD në Shqipëri pritet të zbatohen rreth 50 projekte të OSHC-ve në 12 bashkitë partnere dhe të ofrojë shërbime të përmirësuara dhe të shumëllojshme për qytetarët që marin shërbime në këto bashki. Nëpërmjet Thirrjes së Parë Publike për OSHC-të janë përzgjedhur tashmë 30 projekte, të cilat kanë filluar zbatimin në 12 bashkitë partnere që prej datës 1 Shtator 2018.

Disa nga rezultatet që projekti **ReLOaD** do të arrijë në 12 bashkitë në Shqipëri, dhe në gjashtë vendet e Ballkanit Perëndimor janë:

* Bashkitë do të përdorin modele transparente dhe të bazuara në projekte konkrete për financimin e OSHC-ve;
* OSHC-të do të ofrojnë shërbime të cilat adresojnë nevojat e qytetarëve në bashkitë partnere dhe janë në zbatim të planeve dhe strategjive lokale për zhvillim;
* Kapacitete të fuqizuara të OSHC-ve dhe njësive të pushtetit vendor për të zbatuar skemat e grantit dhe ofruar projekte cilësore;
* Përmirësimi i bashkëpunimit rajonal, dialogut, ndarjes së praktikave ndërmjet njësive të pushtetit vendor dhe OSHC-ve në Ballkanin Perëndimor.

**2. SYNIMI I PËRGJITHSHËM I THIRRJES PUBLIKE PËR PROJEKT PROPOZIME DHE PRIORITETET VENDORE**

Nëpërmjet kësaj Thirrjeje publike synohet forcimi i partneritetit ndërmjet organizatave të shoqërisë civile dhe njësive të pushtetit vendor. Kjo do të arrihet nëpërmjet zbatimit të projekteve nga OSHC-të për të ofruar shërbime më të mira për qytetarët. Në këtë kuadër, ftohen të gjitha OSHC-të e interesuara të dorëzojnë projekt-propozime, të cilat duhet të adresojnë prioritetet strategjike të Bashkisë Tiranë, si më poshtë:

1. Prioriteti A: **Aktivizimi i Rinisë**

1.1 A.i: Organizimi i të rinjve për çështjet lokale dhe aktivizimi në kulturë;

1.2 A.ii: Aktivizimi i të rinjve në luftë kundër dhunës, dikriminimin dhe bullizmit; dhe

1.3 A.iii: Punësimi i të rinjve në ekonominë kreative dhe trashëgiminë kulturore.

1. Prioriteti B: **Zhvillimi Social**

2.1 B.i: Mbështetje për shërbimet sociale dhe bizneset sociale; dhe

2.2 B.ii: Punësimi dhe fuqizimi i grupeve të margjinalizuara.

1. Prioriteti C: **Mbrojtja e Mjedisit**

3.1 C.i: Monitorimi dhe përmirësimi i cilësisë së ajrit; dhe

3.2 C.ii: Monitorimi dhe përmirësimi i cilësisë së ujit në lumejntë dhe liqenet.

Fondet do t’u ndahen atyre organizatave, projektet e të cilave i kontribuojnë zgjidhjes së një apo më shumë prioriteteve të Bashkisë përkatëse, që përmbushin kriteret e cilësisë dhe kushtet e tjera të kësaj thirrjeje publike, sikurse përcaktuar në këtë Udhëzues.

**3. FONDET (GRANTET) QË JANË NË DISPOZICION PËR PROJEKTE**

Vlera e granteve që ndahen si pjesë e kësaj thirrjeje publike duhet të jetë në mes të shumave minimale dhe maksimale si më poshtë:

* shuma minimale: 1.000.000 Lek
* shuma maksimale: 3.500.000 Lek

OSHC-të mund të dorëzojnë më shumë se një projekt propozim nëse shuma totale nuk tejkalon shumën prej 7.000.000 Lek për gjithë kohëzgjatjen e projektit ReLOaD (Shkurt 2017 – Janar 2020).

OSHC-të mund të aplikojnë në thirrjet e secilës nga 12 Bashkitë partnere të projektit ReLOaD.

Grantet e alokuara në këtë thirrje publike mund të mbulojnë shpenzimet administrative dhe shpenzimet e personelit deri në masën 30% të shumës së kërkuar. Ndërsa, pjesa tjetër prej 70% të fondeve, duhet të parashikohen për aktivitete programore të projektit.

Ndërkohë, 20% e vlerës totale mund të parashikohet për blerje pajisjesh dhe 30% për rikonstruksione/infrastrukturë, vetëm në rastet kur janë të domosdoshme për realizimin e qëllimit të projekt propozimit.

Për secilin projekt, 4 – 6% e vlerës totale të propozuar duhet të parashikohet për aktivitete që lidhen me dukshmërinë/vizibilitetin.

Totali i grantit në Bashkinë e Tiranës për këtë Thirrje është: **5.500.000 Lek**.

Bashkitë partnere dhe UNDP kanë të drejtën për të mos ndarë të gjitha fondet në dispozicion nëse projekt-propozimet që dorëzohen nga OSHC nuk i përmbushin kriteret e kërkuara.

1. **KUSH MUND TË APLIKOJË**

Pjesëmarrja në këtë thirrje publike është e hapur dhe e barabartë për OSHC-të (shoqatat ose fondacionet) që janë zyrtarisht të regjistruara dhe në përputhje me dispozitat ligjore në fuqi në Shqipëri.

OSHC-të do të përjashtohen nga pjesëmarrja në thirrje apo nga ndarja e granteve nëse në kohën e dorëzimit të projekt propozimeve:

* janë degë/zyra të organizatave dhe fondacioneve ndërkombëtare, dhe organizatat të tjera ndërkombëtare jo-fitimprurëse të regjistruara për të punuar në Shqipëri;
* janë subjekt i ndonjë konflikti të interesit, sikurse parashikuar në dispozitat e Ligjit nr. 9367, datë 7.4.2005, i ndryshuar “Për parandalimin e konfliktit të interesave në ushtrimin e funksioneve publike”. Më konkretisht, përjashtohen nga vlerësimi ato projekte, në të cilat: *Drejtori ekzekutiv, anëtarët e bordit apo personat e planifikuar për tu përfshirë në projekt janë të punësuar në bashkinë apo institucionet e saj të vartësisë në të cilën aplikohet, në pozicionet: Zyrtari i nivelit të lartë dhe të mesëm drejtues sipas legjislacionit të shërbimit civil*[[2]](#footnote-1) *si dhe anëtar i Këshillit Bashkiak, anëtar i kabinetit të Kryetarit të Bashkisë.*
* janë fajtorë për dhënien e informacionit të rremë një pale kontraktuese të autorizuar, që kërkohet si parakusht për pjesëmarrje në thirrjen për dorëzimin e projekt-propozimeve ose nëse nuk dorëzojnë informacionin e kërkuar;
* janë përpjekur të sigurojnë informacion konfidencial, të ushtrojnë ndikim mbi Komisionin e Vlerësimit ose mbi një palë të autorizuar kontraktuale gjatë procesit të vlerësimit të projekt-propozimit;
* nuk kanë dorëzuar të gjitha dokumentet e nevojshme sipas pikës 9;
* vlera e buxhetit të propozuar është më e ulët se shuma minimale prej 1.000.000 ALL ose më e lartë nga shuma maksimale prej 3.500.000 ALL;
* kohëzgjatja e propozuar e projektit është më e shkurtër se 6 muaj ose më e gjatë se 8 muaj;

**5 . KOHËZGJATJA**

Kohëzgjatja e projekt – propozimit mund të jetë nga 6 deri në 8 muaj.

**6. VENDI I ZBATIMIT**

Projektet duhet të zbatohen ekskluzivisht në territorin e Bashkisë Tiranë.

**7. LLOJET E PROJEKTEVE**

* Projekt-propozimet që do të financohen nga programi ReLOaD duhet të jenë të përgatitura në përputhje me thirrjen publike dhe prioritetet e Bashkisë Tiranë.
* Projektet duhet të ofrojnë zgjidhje për nevojat specifike të komunitetit lokal dhe grupeve të targetuara të identifikuara nga projekti.
* Projektet duhet të jenë paketa veprimtarish të integruara dhe metodologjike, të krijuara për të arritur qëllime të caktuara dhe rezultate specifike në kuadër të një periudhe të kufizuar kohore.

***Aktivitetet në vijim nuk rekomandohen për ndarjen e granteve:***

* Aktivitetet e rregullta të organizatës aplikuese apo organizatës partnere;
* Sponsorizimet individuale për pjesëmarrje në seminare, konferenca, kongrese;
* Bursat individuale për studime apo kurse trajnimi;
* Konferenca të herëpashershme (përveç nëse janë të nevojshme për zbatimin e suksesshëm të projektit);
* Financimi i projekteve që tanimë janë në proces ose kanë përfunduar;
* Projektet për përfitime ekskluzive të individëve;
* Projektet që mbështesin partitë politike;
* Ndarjen e granteve për palë të treta;
* Blerja e pajisjeve dhe punët rehabilituese/ndërhyrjet në infrastrukturë përveç rasteve kur janë patjetër të domosdoshme dhe brënda limiteve të shprehura në pikën 3 të Udhëzuesit.

Aktivitet e sipërpërmendura **NUK** janë shkak për refuzimin automatik të projekt - propozimit, megjithatë do të ndikojnë negativisht në vlerësimin e projekt propozimit. Gjithashtu, nëse projekt – propozimi aprovohet për financim, aktivitete të tilla dhe fondet e parashikuara për to do të eliminohen.

1. **PARTNERITETET DHE BASHKËPUNIMI**

OSHC-të e interesuara mund të aplikojnë në mënyrë individuale ose në partneritet me organizata dhe/ose institucione të tjera.

*Organizatat partnere*

Partnerë të projektit mund të jenë organizata të tjera të shoqërisë civile. Partnerët e OShC-së kandidate marrin pjesë në planifikimin dhe zbatimin e projektit, dhe shpenzimet u nënshtrohen rregullave të njëjta si ato të bëra nga vetë OShC-ja kandidate. Në këtë mënyrë, organizata partnere duhet të përmbushë kushtet e njëjta të legjitimitetit sikurse edhe organizata aplikuese. Nëse aplikojnë në partneritet, organizata aplikuese do të jetë organizata udhëheqëse, dhe në rast të përzgjedhjes, kjo organizatë do të jetë pala kontraktuese (përfituese) dhe do t’i marrë të gjitha përgjegjësitë ligjore dhe financiare për zbatimin e projektit. **Deklarata e Partneritetit** (Shtojca A)duhet të plotësohet në mënyrë korrekte dhe duhet të dorëzohet së bashku me dokumentet e tjera të aplikimit.

*Bashkëpunëtorët: organizata dhe institucione te tjera*

Organizatat dhe/apo institucionet tjera (p.sh. shkollat, kopshtet e fëmijëve, muzetë, etj) mund të përfshihen në projekt. Organizatat e tilla – bashkëpunëtorët kanë rol të rëndësishëm në zbatimin e aktiviteteve, mirëpo nuk mund të marrin grante.

1. **DOKUMENTACIONI I NEVOJSHËM PËR TË APLIKUAR**
2. *Dokumentet kryesore:*
* Projekt propozimi (në formatin Word - Shtojca 7)
* Buxheti (formati Excel - Shtojca 8)
* Matrica e kornizës logjike (formati Word – Shtojca 9)
* Plani i aktiviteteve dhe dukshmërisë (formati Excel – Shtojca 10)
1. *Dokumente shtesë (për organizatën aplikuese dhe partnerët, nëse ka)*
* Vendimi i regjistrimit të organizatës në Gjykatë dhe ndryshime të tij nëse ka patur.
* Kopja e statutit të organizatës (për organizatën aplikuese dhe partnerët, nëse ka),
* Formulari i kompletuar identifikues administrativ (formati Word– Shtojca 11),
* Formulari i kompletuar identifikues Financiar (formati Excel– Shtojca 12),
* Deklarata e plotësimit të kritereve e plotësuar dhe e nënshkruar (formati Word – Shtojca 13),
* Kopje e Pasqyrave financiare të OSHC-së (a. bilanci; b. PASH; c. cash flow; ç. shënimet shpjeguese) për vitin paraardhës e firmosur nga një kontabilist i miratuar, përveç rasteve nëse organizata është themeluar gjatë këtij viti.
* Një raport përshkrues i projekteve dhe aktiviteteve të OSHC për vitin paraardhës, përveç rasteve nëse organizata është themeluar gjatë këtij viti.
* Deklarata e partneritetit në rast se OSHC aplikuese ka partnerë (shtojca A).
* Deklarata e shmangies së konfliktit të interesit (shtojca B).

***Shënim: Me qëllim vlerësimin e projekt – propozimit, dokumentacioni kryesor dhe ai shtesë janë njësoj të vlefshme dhe dorëzimi i të gjitha dokumenteve të sipër përmendura në 3 kopje është i detyrueshëm.***

**10. KUR DHE KU TË MERRET DHE TË DORËZOHET PAKETA E APLIKIMIT**

Dokumentacioni për thirrjen publike për Bashkinë e Tiranës mund të tërhiqet w...tirana.al prej 22/Shkurt/2019 **(dita e hapjes së Thirrjes Publike)** deri në 5/Prill/2019 **(dita e mbylljes së Thirrjes Publike)** duke e dërguar një kërkesë me emrin e organizatës së interesuar në e-mail adresën: XX apo personalisht, në adresën:

Bashkia e Tiranës

Sheshi “Skënderbej” Nd. 2, Kodi Postar 1001, Tiranë, Shqipëri

Informacioni përkatës si dhe një version elektronik i të gjithë paketës së aplikimit mund të merret edhe nga faqja e internetit: [www.tirana.al](http://www.tirana.al)

Aplikimet e plotësuara me të gjithë dokumentacionin, duhet të dorëzohen **në tri (3) kopje të shtypura dhe në një kopje elektronike (në CD apo USB)** përmes postës zyrtare apo personalisht, të vendosura në një zarf të vulosur që i referohet thirrjes publike, gjatë ditëve të punës (prej të hënës deri të premten), nga ora 09:00 deri në ora 15:00, në adresën:

Bashkia e Tiranës, Sheshi “Skënderbej” Nd. 2, Kodi Postar 1001, Tiranë, Shqipëri

**Afati për dorëzimin e aplikimeve është 5/Prill/2019, ora 15:00 (**6 javë nga data e hapjes së Thirrjes Publike). Në pjesën e jashtme të zarfit duhet të jenë shkruar emri i thirrjes publike për projekt-propozime, emri i plotë dhe adresa e aplikantit, emri i plotë i projektit dhe fjalët: ”Të mos hapet përpara hapjes zyrtare”. Aplikimet e dërguara në mënyra tjera (p.sh. me faks apo e-mail) ose që janë dërguar në adresa tjera nuk do të merren parasysh.

Bashkia do të regjistrojë çdo aplikim të marrë në dorëzim dhe do të lëshojë vërtetimin përkatës (datën dhe orën e pranimit të projekt-propozimit).

**11. INFORMACION TJETËR**

Me qëllim mbështetjen e OSHC-ve për të paraqitur aplikime në përputhje me kriteret e Udhëzuesit, projekti ReLOaD do të organizojë takime informuese/ ditë të hapura, trajnime si dhe mbështetje specifike gjatë shkrimit të projekt - propozimit. Më konkretisht:

1. Bashkia XX do të organizojë një takim informues/ditë të hapur mbi Thirrjen e dytë publike, ku ftohen të marin pjesë të gjitha organizatat e interesuara për të aplikuar në përgjigje të kësaj Thirrjeje. Ky takimi ka si qëllim, informimin e OSHC-ve mbi elementët kryesorë të Thirrjes, duke u fokusuar tek elementët më të rëndësishëm për OSHC-të. Për Bashkinë e Tiranës takimi informues do të organizohet gjatë muajit **Mars 2019**. Më shumë detaje për këtë aktiviteti do të jepen së shpejti nga Bashkita përkatëse nëpërmjet website.
2. Një trajnim tre ditor mbi ciklin e menaxhimit të projekteve për përfaqësuesit e të gjithë OSHCve të interesuara për të aplikuar në kuadër të kësaj Thirrjeje për Bashkinë e Tiranës do të organizohet gjatë muajit **Mars 2019**. Trajnimi do të fokusohet në paketën e aplikimit të kësaj Thirrjeje, por do të përmbajë gjithashtu edhe njohuri të tjera më të gjera që lidhen me menaxhimin e projekteve. Më shumë detaje për këtë aktiviteti do të jepen së shpejti nga Bashkita përkatëse nëpërmjet website.
3. Mbështetje konkrete për OSHC-të nëpërmjet ofrimit të këshillave për shkrimin e projekt-propozimit. Në Bashkinë e Tiranës ekspertët e ReLOaD do të jenë të pranishëm në zyrat e Bashkisë, 3-4 ditë gjatë muajit **Mars 2019**, për të organizuar sesione trajnimi specifike me organizata të cilat janë në fazën e shkrimit të projekt propozimit, në kuadër të kësaj Thirrjeje. Më shumë detaje për këtë aktiviteti do të jepen së shpejti nga Bashkita përkatëse nëpërmjet website.

Pyetje rreth ftesës publike mund të behën përmes e-mail adresës registry.al@undp.org, duke iu referuar thirrjes publike. Pyetjet mund të dërgohen deri **22/Mars/2019**, ndërsa përgjigjet do të jepen me shkrim brenda 5 ditëve pune që nga data e pranimit të pyetjeve përkatëse. Për qëllime transparence, përgjigjet do t’u dërgohen gjithashtu të gjithë aplikantëve të mundshëm, ose do të botohen në faqen e internetit të bashkisë dhe/ose UNDP.

**12. VLERËSIMI DHE PËRZGJEDHJA E PROJEKT-PROPOZIMEVE**

***Vlerësimi***

Aplikimet do të shqyrtohen dhe vlerësohen nga Komisioni i Vlerësimit, i cili përbëhet nga përfaqësuesit e UNDP, përfaqësuesit e Bashkisë XX, dhe përfaqësuesi i shoqërisë civile.

*Shënim: OSHC-ja, përfaqësuesi i së cilës është anëtari i Komisionit të vlerësimit në cilësinë e përfaqësuesit të shoqërisë civile, nuk ka të drejtë të aplikojë në këtë thirrje as si aplikant kryesor dhe as si partner. Përfaqësuesi i shoqërisë civile në cilësinë e anëtarit të Komisionit të vlerësimit, zgjidhet me një proces të hapur dhe konkurrues.*

Projekt propozimet me pikët më të larta, do ti propozohen për miratim përfundimtar Bordit të Partnerëve të Projektit ReLOaD në Shqipëri, i cili përbëhet nga përfaqësues të Delegacionit të BE-së në Shqipëri, UNDP, Agjencia për Mbështetjen e Vetëqeverisjes Vendore, Ministria e Financave dhe Ekonomisë, Agjencia për mbështetjen e shoqërisë civile, Shoqata e Bashkive të Shqipërisë, Shoqata për Autonomi Vendore dhe përfaqësues nga OSHC në Shqipëri.

Aplikimet do të vlerësohen në bazë të:

*(i) Kritereve administrative:*

* Aplikimi është dorëzuar brenda afatit, specifikuar në seksionin 10 të këtij Udhëzuesi;
* Aplikimi është i kompletuar sipas kërkesave të seksionit nr. 9;
* Dokumentacioni është dorëzuar në 3 kopje të shtypura dhe në një kopje elektronike (CD apo USB).
* Konfirmimi se organizata aplikuese, partneri (dhe bashkëpunëtorët, nëse ka ndonjë) dhe aktivitetet i përmbushin kushtet e specifikuara në seksionet 3, 4, 5, 6, 7 dhe 8 (të përcaktuara më sipër).

*(ii) Kritereve të përmbajtjes/vlerësimi i cilësisë së projektit dhe vlerësimi financiar:*

Vlerësimi i cilësisë së projektit, përfshirë edhe buxhetin e propozuar, do të bëhet në përputhje me kriteret e specifikuara në Tabelën Vlerësuese që është pjesë përbërëse e këtij dokumenti.

***Sistemi i vlerësimit është si më poshtë:***

Kriteret e vlerësimit ndahen në seksione dhe nën-seksione: ***Secili nën-seksion duhet të vlerësohet me pikët e caktuara nga 1 në 5, në këtë mënyrë: 1= shumë keq; 2= keq; 3= pranueshëm; 4= mirë; 5= shumë mirë.*** Secili anëtar i komisionit plotëson një tabelë individuale vlerësuese dhe të gjithë anëtarët e nënshkruajnë tabelën vlerësuese përmbledhëse për secilin projekt propozim. Radhitja e projekt propozimeve bëhet në atë mënyrë ku projekt propozimi i radhitur si i pari është ai i cili ka fituar numrin më të lartë të pikëve deri tek projekt propozimi me numrin më të ulët të pikëve.

* Pikët maksimale të vlerësimit për një projekt – propozim janë 100;
* Projektet të cilat aplikojnë për një shumë granti nga 1.000.000 – 2.000.000 Lek, do të meren në konsideratë për dhënien e grantit, vetëm nëse vlerësohen me më shumë se 50 pikë;
* Projektet të cilat aplikojnë për një shumë granti nga 2.000.001 – 3.500.000 Lek do të meren në konsideratë për dhënien e grantit vetëm nëse vlerësohen me më shumë se 75 pikë.

Vendimi për aprovimin e grantit mbështetet mbi numrin e përgjithshëm të projekteve që mund të financohen me buxhetin në dispozicion. Projektet që kanë fituar numër më të madh të pikëve do të kenë prioritet gjatë dhënies së granteve.

*Shënim për Seksionin 1/Tabela e Vlerësimit: Kapaciteti financiar dhe operativ i organizatës aplikuese*

Për të kaluar për vlerësim të mëtejshëm, projekti duhet të vlerësohet me 10 ose më shumë pikë, në seksionin 1. Kjo nënkupton që organizatat kanë në dispozicion buxhet të mjaftueshëm për financimin e aktiviteteve të rregullta gjatë gjithë periudhës së zbatimit të projektit si dhe kanë aftësi profesionale dhe kualifikime të cilat janë të domosdoshme për zbatimin e suksesshëm të projektit. E njëjta vlen si për organizatën aplikuese ashtu edhe për partnerët.

Projekti përjashtohet nga procesi i mëtejshëm i vlerësimit në rast se numri total i pikëve në Seksionin 1 është më i ulët se 10 pikë.

*Shënim për Seksionin 2/Tabela e Vlerësimit: Relevanca*

Për të kaluar për vlerësim të mëtejshëm, projekti duhet të vlerësohet me 18 ose më shumë pikë, në seksionin 2. Kjo nënkupton që projekti duhet të jetë relevant me qëllimin e thirrjes publike dhe fushat prioritare, cilësia e projektit, rezultatet e pritshme dhe qëndrueshmëria e projektit janë të konsiderueshme si dhe fondet që kërkohen janë në përputhje me aktivitetet e parashikuara.

Projekti përjashtohet nga shqyrtimi i mëtejshëm në rast se numri total i pikëve në Seksionin 2 është më i ulët se 18 pikë, sepse pikët tregojnë se megjithëse aplikanti i ka kapacitetet financiare dhe operative, koncepti i projektit nuk është relevant apo në përputhje me përparësitë e përcaktuara në thirrjen publike/ projekti nuk trajton nevojat e komunitetit.

**Tabela e vlerësimit**

|  |  |  |
| --- | --- | --- |
| **Seksioni** | **Pikët maksimale** | **Pikët mesatare** |
| 1. Kapacitetet financiare dhe operative | 15 |  |
| 1.1 A kanë aplikanti dhe partnerët përvojë të mjaftueshme në menaxhim projektesh?Vlerësim maksimal marin organizatat që kanë të paktën 3 projekte të zbatuara apo në zbatim | 5 |  |
| 1.2 A kanë aplikanti dhe partnerët kapacitete të mjaftueshme profesionale? (njohuri specifike në fushën relevante)Vlerësim maksimal marin organizatat të cilat kanë zbatuar të paktën 3 projekte në fushën për të cilën aplikojnë. | 5 |  |
| 1.3. A kanë aplikanti dhe partnerët kapacitete të mjaftueshme menaxhuese?(përfshirë personelin, pajisjet dhe kapacitetet për menaxhim financiar)?Vlerësim maksimal marin organizatat të cilat kanë zbatuar të paktën 3 projekte me shuma mbi 10.000 Euro. | 5 |  |
| 2. Relevanca | 25 |  |
| 2.1. Sa relevant është projekti krahasuar me synimin dhe me një apo më shumë përparësi të përcaktuara në thirrjen publike?Shënim: 5 pikë (shumë mirë) mund të jepen vetëm nëse projekti trajton të paktën njërën prej përparësive të bëra publike në thirrjen e shpallur | 5 |  |
| 2.2 A janë palët e interesuara të përcaktuara qartë dhe të përzgjedhura në mënyrë strategjike (bashkëpunëtorët, përfituesit përfundimtarë, grupet e synuara)? | 5 |  |
| 2.3 A janë nevojat e grupit të synuar dhe përfituesve përfundimtarë të përcaktuara qartë dhe a i trajton projekti ato në mënyrën e duhur? | 5 |  |
| * 1. A përfshin projekti vlerë të shtuar, si qasje inovative dhe modele të praktikës së mirë?

Vlerësim maksimal marin aplikimet të cilat sjellin risi në zbatimin e projekteve në bashkinë përkatëse. | 5 |  |
| * 1. A bën projekti avokim për një qasje të bazuar tek të drejtat dhe a ka ndikim pozitiv tek grupet e pafavorizuara? (Promovimi i barazisë gjinore dhe i fuqizimit të grave, mbrojtja e mjedisit, bashkëpunimi ndërkombëtar, rinia, etj.)

Vlerësim maksimal marin aplikimet, të cilat ndikojnë në të paktën 2 grupe të margjinalizuara | 5 |  |
| 3. Metodologjia | 20 |  |
| 3.1 A përshtaten plani i aktiviteteve dhe aktivitetet e propozuara në mënyrë logjike dhe praktike me qëllimet dhe rezultatet e pritshme? | 5 |  |
| 3.2 Sa konsistente është skema e përgjithshme e projektit? (veçanërisht, a e pasqyron analizën e problemeve të identifikuara, faktorët e mundshëm të jashtëm)Vlerësim maksimal marin aplikimet, në të cilat janë marë në konsideratë faktorët e jashtëm (sipas logframe) dhe janë prezantuar masa për eliminimin e tyre. | 5 |  |
| 3.3 A është i kënaqshëm niveli i përfshirjes së partnerëve në zbatimin e projektit? Shënim: nëse nuk ka asnjë partner pikët e përfituara do të jenë 1.Këtu nuk përfshihen bashkëpunoëtorët. | 5 |  |
| 3.4 A janë përfshirë në projekt tregues objektivisht të matshëm?Vlerësim maksimal marin aplikimet, të cilat në logframe kanë indikatorë të qartë e të matshëm. | 5 |  |
| 4. Qëndrueshmëria | 25 |  |
| 4.1 A do të kenë veprimtaritë e propozuara ndikim konkret tek grupet e synuara?Vlerësim maksimal marin aplikimet të cilat lidhin aktivitetet e propozuara me grupet e synuara. | 5 |  |
| 4.2 A do të ketë projekti ndikime të shumëfishta? (përfshirë mundësinë e zbatimit në grupe të tjera të synuara ose në vende të tjera dhe/ose shtrirjen e ndikimit të veprimtarive si dhe shkëmbimin e informacionit për përvojën e fituar gjatë zbatimit të projektit) | 5 |  |
| 4.3 A janë rezultatet e pritshme të veprimtarive të sugjeruara të qëndrueshme nga ana institucionale? (a do të ekzistojnë strukturat që mundësuan veprimtaritë e projektit pas përfundimit të projektit? A do të ketë pronësi lokale mbi rezultatet e projektit?) | 5 |  |
| 4.4 A janë rezultatet e pritshme të qëndrueshme? (aty ku është rasti, përmendni ndikimin strukturor të veprimtarive të zbatuara – përmirësime në kuadrin ligjor, metoda, kodin e sjelljes, etj.) | 5 |  |
| 4.5 A ka mundësi që rezultatet/arritjet e pritshme afatgjata do të ndikojnë në kushtet ekonomike lokale dhe/ose cilësinë e jetës në zonën e synuar? |  |  |
| 5. Buxheti dhe efikasiteti i kostos | 15 |  |
| 5.1 A është i kënaqshëm raporti ndërmjet shpenzimeve të parashikuara dhe rezultateve të pritshme?Vlerësim maksimal marin aplikimet të cilat kanë respektuar ndarjen e % së aktiviteteve sipas udhëzuesit. | 5 |  |
| 5.2 A është kostoja e sugjeruar e nevojshme për zbatimin e projektit? | 5 |  |
| 5.3 Buxheti* a është buxheti i qartë dhe a përfshin edhe pjesën përshkruese? (përfshirë shpjegimet për pajisjet teknike)
* a përmbushet parimi që kostoja administrative dhe e personelit nuk mund të jetë mbi 20 për qind e buxhetit total?
* a është buxheti me ndjeshmëri gjinore?
* a janë përfshirë CV-të dhe përshkrimet e punës, aty ku është e nevojshme?
 | 5 |  |
| **Pikët totale maksimale** | 100 |  |

***Njoftimi rreth vendimit***

Në çdo rast, nëse projekt-propozimet e tyre miratohen për financim apo jo, të gjithë aplikantëve u njoftohet me shkrim vendimi për projekt-propozimin e tyre brenda 30 ditë pune nga mbyllja e thirrjes publike. Rezultatet shpallen në faqen e internetit të Bashkisë Tiranë si dhe në tabelën e njoftimeve të bashkisë.

Vendimi për refuzimin e projekt-propozimit apo për mosdhënie fondesh merret nëse:

* Organizata aplikuese, apo/dhe një ose më shumë partnerë të saj, nuk i përmbushin kushtet e thirrjes publike;
* Aktivitetet e projektit janë të papranueshme (p.sh. aktivitetet e propozuara tejkalojnë fushë-veprimin e thirrjes publike për projekt propozime, kohëzgjatja e parashikuar e projektit tejkalon kohën maksimale të lejuar, shuma e kërkuar e fondeve tejkalon shumën e lejuar maksimale, dhe/apo shuma e kërkuar e fondeve është më e vogël se minimumi i lejuar, etj);
* Projekt propozimi nuk ka qenë relevant mjaftueshëm; kapacitetet financiare dhe operative të organizatës aplikuese nuk janë të mjaftueshme, apo projektet e përzgjedhura për financim nuk kanë qenë superior në këto fusha;
* Cilësia e projekt propozimit ka qenë teknikisht dhe financiarisht më e ulët në krahasim me projektet e përzgjedhura për financim.

***Kushtet rreth zbatimit të projektit pas miratimit të grantit***

Pas marrjes së vendimit për miratimin e grantit, organizatës joqeveritare, projekti i së cilës është miratuar, i ofrohet një kontratë për zbatimin e projektit. Para se të nënshkruajë kontratën dhe nëse është e nevojshme, organizatës mund t’i kërkohen modifikime të caktuara në projekt për ta harmonizuar atë me rregullat dhe procedurat e zbatimit të projektit.

**LISTA E SHTOJCAVE**

### **Shtojca 7** Projekt Propozimi

**Shtojca 8** Buxheti

**Shtojca 9** Korniza Logjike

**Shtojca 10** Plani i Aktiviteteve dhe dukshmërisë

**Shtojca 11** Formulari i identifikimit administrativ

**Shtojca 12** Formulari i identifikimit financiar

**Shtojca 13** Deklarata për plotësimin e kritereve

**Shtojca A** Deklarata e partneritetit

**Shtojca B** Deklarata për shmangien e konfliktit të interesit

1. Të gjitha referencat lidhur me Kosovën duhet të kuptohen në përputhje të plotë me Rezolutën 1244 (1999) [↑](#footnote-ref-0)
2. Neni 31 i Ligjit nr. 9367, datë 7.4.2005, i ndryshuar “Për parandalimin e konfliktit të interesave në ushtrimin e funksioneve publike”. [↑](#footnote-ref-1)